b'\n_START_ARTICLE_\nPontonski most\n_START_PARAGRAPH_\nPontonski most ili plutaju\xc4\x87i most je vrsta mosta koji se sastoji od me\xc4\x91usobno povezanih plutaju\xc4\x87ih dijelova (pontona), a namijenjen za transport ljudi ili vozila preko neke vodene povr\xc5\xa1ine. Pontonski mostovi su u pravilu privremene gra\xc4\x91evine, i naj\xc4\x8de\xc5\xa1\xc4\x87e se koriste u ratu u svrhu prijelaza rijeke. Nakon \xc5\xa1to ispune svrhu se obi\xc4\x8dno uni\xc5\xa1tavaju (kako bi sprije\xc4\x8dili neprijatelja da ih koristi) ili se rasklapaju radi ponovne uporabe.\n_START_SECTION_\nPontonski most preko Novskog \xc5\xbedrila\n_START_PARAGRAPH_\nOperacijom Maslenica po\xc4\x8detkom 1993. oslobo\xc4\x91eno je Novsko \xc5\xbedrilo i \xc5\xa1iri prostor Maslenice, a potom je kao privremeno rje\xc5\xa1enje izgra\xc4\x91en pontonski most, kako bi nadomjestio sru\xc5\xa1eni Masleni\xc4\x8dki most. Most je ina\xc4\x8de bio dug 279 m i sastojao se od 5 teglenica i 6 prijelaznih mosti\xc4\x87a, a \xc5\xa1irina mu je bila 7,6 m. Srbi su ga redovito ga\xc4\x91ali, ponekad su i potopili poneki njegov dio, ali most je i dalje plutao i slu\xc5\xbeio svojoj svrsi.\n_START_SECTION_\nPontonski most u \xc5\xbdupanji\n_START_PARAGRAPH_\nPontonski most u \xc5\xbdupanji je postavljen po\xc4\x8detkom 1996. godine pomo\xc4\x87u ameri\xc4\x8dkih helikoptera koji su elemente spu\xc5\xa1tali u Savu, a dalje ih \xc4\x8damci dovodili na mjesta. Koristili su ga isklju\xc4\x8divo pripadnici ameri\xc4\x8dkih i me\xc4\x91unarodnih snaga. Jedno vrijeme su bila kori\xc5\xa1tena dva pontonska mosta. Drugi je bio postavljen oko 100 metara nizvodno od prvoga.\n_START_SECTION_\nHagenov most\n_START_PARAGRAPH_\nHagenov most je naziv za nekoliko drvenih pontonskih mostova koji su postavljani od 1788. do 1918. godine, za prijelaz preko Dunava u Novom Sadu. Sastojao se od nekoliko pontona koji su se na sredini razdvajali zbog prolaska brodova.'